નાનપણમાં ગામડેથી રાજકોટ શહેરમાં પરણીને આવેલી ૧૪ વર્ષીય અમરત સવારથી સાંજ સુધી પારકા ઘરનાં ઠામ-વાસણ માંજવા જાય. વધતા સમયમાં મસાલાઓ ખાંડે. ક્યારેક કોલસાનાં ડેલામાં જઈ કપચી કોલસાની બોરીઓ સારે. નાની-મોટી મજૂરી કરવામાં અમરત ક્યારેય પાછી ન પડે. આસપાસ કે ગમે ત્યાં, કોઈપણને ત્યાં સારા-માઠા પ્રસંગે અમરત રસોઈમાં મદદ કરવા અને વાસણ ધોવા પહોંચી જાય. ઘરકામ કરવામાં અમરતની આવડત જોઈ ભલભલા મોમાં આંગળા નાખી જતા.